বাইবিক (দাতব্য সংস্থা)

বাইবিক হলো যুক্তরাজ্য ভিত্তিক একটি ছোট দাতব্য সংস্থা যা বিভিন্ন ধরনের শারীরিক ও মানসিক সমস্যায় আক্রান্ত শিশু, তরুণ এবং তাদের পরিবারকে সহায়তা করে থাকে। এই দাতব্য সংস্থাটি প্রতিষ্ঠা করেছিলেন প্রয়াত কিথ পেনক, যার একটি কন্যা সন্তানের শেখার অসুবিধা ছিল। সংস্থাটির কাজের ভিত্তি ছিল মার্কিন যুক্তরাষ্ট্রের ফিলাডেলফিয়ার গ্লেন ডোমানের 'দ্য ইনস্টিটিউটস ফর দ্য অ্যাচিভমেন্ট অফ হিউম্যান পটেনশিয়াল' (IAHP)।

তারা যে শিশুদের নিয়ে কাজ করে, তাদের অনেকেরই স্নায়ুতন্ত্রের ব্যাধি বা বংশগত রোগ রয়েছে, যা শরীর ও মস্তিষ্ক বিকাশের পদ্ধতিকে প্রভাবিত করে থাকে। এর মধ্যে রয়েছে: অর্জিত এবং মস্তিষ্কের আঘাতজনিত জখম, ডাউন সিনড্রোম, সেরিব্রাল পালসি, আত্মসংবৃতি, নির্দিষ্ট বিকাশমূলক ব্যাধি, অতিচঞ্চল অমনোযোগিতা এবং শেখার অক্ষমতা, যার মধ্যে পঠনবিকার, বিকাশজনিত সমন্বয়হীনতা ব্যাধি এবং ডিসক্যালকুলিয়া অন্তর্ভুক্ত। অন্যান্য অনেক সংস্থার মতো নয়, বাইবিক এমন শিশুদের নিয়েও কাজ করে যাদের  আনুষ্ঠানিকভাবে কোনো রোগ নির্ণয় করা হয়নি।

এখানে বিভিন্ন ধরনের চিকিৎসা পদ্ধতি ব্যবহার করা হয়ে থাকে। এই অবস্থায় থেরাপির কার্যকারিতা নিয়ে কোনো পিয়ার-পর্যালোচনা গবেষণা নেই।

সংস্থাটি তহবিল সংগ্রহ করে এবং কোনো সরকারি অনুদান পায় না।

এই দাতব্য সংস্থার জাতীয় মূল্যায়ন কেন্দ্রটি সামারসেটের ল্যাংপোর্ট শহরের ঠিক বাইরে ওল্ড কেলওয়েজে অবস্থিত।

কিথ পেনক তার লেখা রেসকিউইং ব্রেইন ইনজিওর্ড চিলড্রেন বইটিতে সংস্থাটি শুরু করার পেছনে কারণ হিসেবে তার মেয়েকে উল্লেখ করেছেন, যার বিকাশজনিত বিলম্ব রোগ ছিল। ১৯৭০ সালে পরিবারটি যুক্তরাজ্য থেকে ফিলাডেলফিয়ায় আসে এবং IAHP-তে অংশ নেয়। পরিবারটি যুক্তরাজ্যে ডোমান-ডেলেক্যাটো প্যাটার্নিং কৌশলটি গ্রহণ করে। বাইবিকের একটি পূর্বসূরী সংস্থা (BIAHP) সেই বছরেরই শেষের দিকে স্টাফোর্ডশায়ারে খোলা হয়েছিল, কারণ পরিবারটির এবং তাদের নতুন থেরাপি পদ্ধতি ব্যবহারের খবর চারিদিকে ছড়িয়ে পড়েছিল। স্থানীয় বাসিন্দারা অনুদান এবং তাদের সময় দিতে শুরু করেন। ব্রিটিশ ইনস্টিটিউট ফর দ্য অ্যাচিভমেন্ট অফ হিউম্যান পটেনশিয়াল (BIAHP) ১৯৭৪ সালে প্রতিষ্ঠিত হয়েছিল এবং এর কর্মীদের সরাসরি ফিলাডেলফিয়ার IAHP-তে প্রশিক্ষণ দেওয়া হয়েছিল। পরিবার এবং নবীন সংস্থাটি ১৯৭৬ সালে সমারসেটের ব্রিজওয়াটারের কাছে নোল হলে স্থানান্তরিত হয়।

১৯৭৯ সালে, IAHP (গ্লেন ডোমানের ব্যবস্থাপনায়) 'বেটার বেবিজ' প্রোগ্রাম চালু করার মাধ্যমে "সুস্থ শিশুদের" প্রতি তাদের দৃষ্টি দিতে শুরু করে। বিআইএএইচপির বোর্ড অনুভব করেছিল যে তারা এই সিদ্ধান্তকে সমর্থন করতে পারবে না এবং শুধুমাত্র মস্তিষ্কের আঘাতপ্রাপ্ত শিশুদের নিয়েই তাদের কাজ চালিয়ে যেতে চায়, তাই প্রয়োজনের তাগিদেই ১৯৮০ সালে ব্রিটিশ ইনস্টিটিউট অফ ব্রেইন ইনজিওর্ড চিলড্রেন একটি স্বাধীন সংস্থা হিসেবে চালু হয় – আইএএইচপি-র সাথে এর কোনো সম্পর্ক রাখা হয়নি এবং কর্মীদের যুক্তরাজ্যে প্রশিক্ষণ দেওয়া শুরু হয়েছিল। ১৯৮৭ সালে সারে বিশ্ববিদ্যালয়ের সহযোগিতায় এই কর্মসূচির কার্যকারিতা প্রদর্শনের জন্য একটি গবেষণা প্রকল্প হাতে নেওয়া হয়।

১৯৯৬ সালের শুরুতে কিথ পেনক বাইবিকের প্রধান কার্যনির্বাহী পদ থেকে পদত্যাগ করেন। ১৯৯৯ সালে, বাইবিকের ১৯৯৫-১৯৯৭ সময়কাল  সম্পর্কে একটি গবেষণা প্রকাশিত হয়। [জার্নাল] সম্পাদকের কাছে লেখা একটি চিঠিতে, মূল্যায়ন প্রতিবেদনের লেখকরা উল্লেখ করেন যে, বাইবিক সংশোধন আনলেও ডোমান-ডেলেকাটো প্যাটার্নিং পদ্ধতির (এই সময়ে যা একটি বহুল নিন্দিত চিকিৎসা পদ্ধতি ছিল) সাথে এর প্রচুর সাদৃশ্য রয়ে গেছে এবং চিকিৎসার কিছু ক্ষেত্রে উদ্বেগ সৃষ্টি করছে। সেই বছরের শেষের দিকে বাইবিক এর প্রতিক্রিয়ায় জার্নালকে জানায় যে কর্মসূচিটিতে উল্লেখযোগ্য পরিবর্তন আনা হয়েছে, এবং মূল্যায়ন প্রতিবেদনটি ছিল এই পরিবর্তনের জন্য একটি বহু প্রতীক্ষিত অনুঘটক। এই সংশোধন এবং নতুন ব্যবস্থাপনার অধীনে সংস্থাটি একটি দাতব্য সংস্থা হিসাবে নিবন্ধিত হয়েছে এবং এখন এটি কেবল "বাইবিক" নামেই পরিচিত। বাইবিক বর্তমানে একটি সক্রিয় সংস্থা হিসেবে কাজ করছে এবং নীতি নির্ধারণেও অবদান রেখে থাকে।

বাইবিক এখন দাবি করে যে তারা তাদের উন্নয়নমূলক চিকিৎসার কর্মসূচিটি নিউরোপ্লাস্টিসিটি ধারণার উপর ভিত্তি করে আরও সাম্প্রতিক গবেষণার উপর প্রতিষ্ঠিত করেছে, যা অভ্যন্তরীণ ও বাহ্যিক পরিবেশগত পরিবর্তনের প্রতিক্রিয়ায় মস্তিষ্কের পরিবর্তনের ক্ষমতাকে বোঝায়। ২০১৪ সালে বাইবিক সমারসেটের ল্যাংপোর্টে স্থানান্তরিত হয়।

বহিঃসংযোগ


তথ্যসূত্র

বিষয়শ্রেণী:১৯৭২-এ প্রতিষ্ঠিত সংগঠন